二月上澣會制司幕屬和孟誠之制參韻
作者：袁說友
朝代：宋

paragraphs: 三刀入夢鄉，遠作益州鎮。
空懷十駕念，那復一簣進。
心勞政自拙，愧彼東郊尹。
得人盛烏幕，澹臺不由徑。
競效有用學，一掃虛名徇。
雍容三語掾，文潤相涵映。
一樽聚羣彥，坐乏黄封印。
開懷縱清酌，詞鋒凜豪雋。
春花自開落，醒醉百念靜。
談笑吐胸臆，寧較名與分。
矧茲賓客賢，訟過便退聽。
吾儕東與西，邂逅喜滋甚。
惜也民菜色，旦旦急荒政。
及茲雨膏麥，觴詠是招聘。
我方道州考，盍抗歸老論。
早上竹笮船，故園松菊盛。